b'\n_START_ARTICLE_\nUbuntu\n_START_SECTION_\nZgodovina\n_START_PARAGRAPH_\nUbuntu je prvi\xc4\x8d iz\xc5\xa1el 20. oktobra 2004 (Ubuntu 4.10). Cilj ustvarjalcev je bil ponuditi sistem temelje\xc4\x8d na Debianu, ki bi izhajal vsakih \xc5\xa1est mesecev oz. pribli\xc5\xbeno mesec dni za novo razli\xc4\x8dico namizja GNOME. Za razliko od nekaterih drugih na Debianu temelje\xc4\x8dih distribucij, je Ubuntu, tako kot Debian, ostal zvest na\xc4\x8delu, da uporablja prosto programje kjerkoli je to mo\xc5\xbeno._NEWLINE_Trenutno razvoj Ubuntuja sponzorira Canonical Ltd. 1. julija 2005 sta Mark Shuttleworth in Canonical Ltd ustanovila Fundacijo Ubuntu in zagotovila za\xc4\x8deten sklad 10 milijonov dolarjev. Namen fundacije je zagotoviti, da bo podpora za Ubuntu na voljo 3 leta za namizno razli\xc4\x8dico in 5 let za stre\xc5\xbeni\xc5\xa1ko razli\xc4\x8dico ter omogo\xc4\x8diti razvoj novih razli\xc4\x8dic Ubuntuja, da bo ostal \xc5\xa1e naprej na voljo kot prosta in odprtokodna programska oprema. Fundacija se je tudi zavezala, da bo Ubuntu vedno na voljo brez pla\xc4\x8dila._NEWLINE_Maja 2007 je podjetje Dell, zaradi \xc5\xa1tevilnih pro\xc5\xa1enj njihovih uporabnikov, na svoje izdelke za\xc4\x8delo name\xc5\xa1\xc4\x8dati distribucijo Linuxa Ubuntu Feisty Fawn._NEWLINE_Od razli\xc4\x8dice 10.10 Ubuntu ne uporablja ve\xc4\x8d namiznega okolja GNOME, temve\xc4\x8d lastno, na GNOME-u temelje\xc4\x8de okolje Unity. Trenutna razli\xc4\x8dica namizja Unity je 7, Canonical Ltd pa za prihodnje razli\xc4\x8dice Unityja razvija okenski sistem Mir, ki bo nadomestil okenski sistem X.\n_START_SECTION_\nZna\xc4\x8dilnosti\n_START_PARAGRAPH_\nUbuntu je osredoto\xc4\x8den na uporabnost, kar med drugim vklju\xc4\x8duje tudi orodje sudo za administrativna opravila in APT (Advanced Packaging Tool), ki omogo\xc4\x8da enostavno name\xc5\xa1\xc4\x8danje nove programske opreme. Poudarjena je tudi dostopnost ter internacionalizacija - da bi dosegel \xc4\x8dim ve\xc4\x8d ljudi, je preveden v \xc5\xa1tevilne jezike, tudi v sloven\xc5\xa1\xc4\x8dino. Od razli\xc4\x8dice 5.04 naprej je privzeti nabor znakov UTF-8._NEWLINE_Na spletni strani Ubuntuja je mo\xc5\xbeno naro\xc4\x8diti brezpla\xc4\x8dno zgo\xc5\xa1\xc4\x8denko z Ubuntujem, kar je tudi del prepri\xc4\x8danja, da ima vsak \xc4\x8dlovek pravico do brezpla\xc4\x8dne programske opreme (sicer pa je mo\xc5\xbeno s strani prenesti sliko zgo\xc5\xa1\xc4\x8denke). Nadalje je na strani tudi poudarjeno, da bi programska oprema morala biti na voljo ljudem v njihovem lokalnem jeziku, ne glede na pomanjkljivosti ter da bi ljudje morali imeti svobodo do prilagajanja in spreminjanja programske opreme, kakorkoli jim ustreza._NEWLINE_Ubuntu je namenjen tako namizni rabi kot stre\xc5\xbenikom. Trenutna razli\xc4\x8dica podpira arhitekturi x86 in x86-64 do razli\xc4\x8dice 6.10 pa je bil podprt tudi PowerPC procesor, ki poganja starej\xc5\xa1e Applove ra\xc4\x8dunalnike. Ubuntu vsebuje ve\xc4\x8d kot 23000 programov, vendar pa namestitveni program osnovne namizne razli\xc4\x8dice zasede eno t. i. \xc5\xbeivo zgo\xc5\xa1\xc4\x8denko, na kateri so poleg jedra Linuxa in grafi\xc4\x8dnega namizja Unity tudi razli\xc4\x8dni vsakdanji programi od urejevalnikov besedil (OpenOffice.org), pa vse do internetnih orodij, kot so brskalnik (Firefox), programi za elektronsko po\xc5\xa1to (Evolution) in iger.\n_START_SECTION_\nNamestitev\n_START_PARAGRAPH_\nNamestitev namizne razli\xc4\x8dice sistema Ubuntu poteka v grafi\xc4\x8dnem na\xc4\x8dinu. Namestitveni program se imenuje Ubiquity (prej Espresso) in je vklju\xc4\x8den na \xc5\xbeivo zgo\xc5\xa1\xc4\x8denko, ki je namenjena preizkusu sistema brez namestitve na trdi disk. \xc4\x8ce se uporabnik odlo\xc4\x8di, da bo Ubuntu namestil na ra\xc4\x8dunalnik, lahko na namizju dvoklikne ikono za namestitev. Ta je enostavna in je sesstavljena iz sedmih korakov. Med namestitvijo uporabnik izbere jezik, v katerem bo potekala namestitev in ki postane tudi privzeti sistemski jezik, \xc4\x8dasovni pas (lokacijo), razporeditev tipk na tipkovnici (namestitveni program samodejno izbere razporeditev tipk glede na to, kateri jezik je bil izbran, vendar je mogo\xc4\x8de izbrati tudi druge razporeditve tipk), uredi particije ter izbere priklopne to\xc4\x8dke, kamor sistem priklopi ostale datote\xc4\x8dne sisteme._NEWLINE_Namestitev stre\xc5\xbeni\xc5\xa1ke razli\xc4\x8dice pa \xc5\xa1e vedno poteka v tekstovnem na\xc4\x8dinu, v katerem v nekaj korakih uporabnik izbere podobne mo\xc5\xbenosti kot pri namestitvi s pomo\xc4\x8djo Ubiquityja. Po kon\xc4\x8dani namestitvi stre\xc5\xbeni\xc5\xa1ke razli\xc4\x8dice je samodejno name\xc5\xa1\xc4\x8den LAMP (Linux, Apache, MySQL in PHP), kar uporabniku olaj\xc5\xa1a delo in zmanj\xc5\xa1a mo\xc5\xbenost, da bi neizku\xc5\xa1en uporabnik z napa\xc4\x8dnimi nastavitvami ogrozil sistem.'